คนไทยเชื่อมั่นวัคซีนมากขึ้น เป็นปัจจัยให้ยอดการฉีดวัคซีนของประเทศพุ่งสูงขึ้นได้ตามเป้าหมาย
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า ความลังเลใจในการฉีดวัคซีนเป็นปัญหาที่หลายประเทศทั่วโลกกำลังเผชิญทั้งที่มีวัคซีนในการให้บริการที่อย่างพอเพียงต่อประชากร โดยองค์ประกอบที่ทำให้เกิดความลังเลเกิดจาก 3 ช. คือ เชื่อมั่นต่อวัคซีน ชะล่าใจประมาทต่อสถานการณ์และช่องทางรับวัคซีน กรมสุขภาพจิตจึงทำการสำรวจทั้ง 3 ปัจจัยในประชาชนไทย เน้นกลุ่มเสี่ยง 608 เด็กและเยาวชน ในเดือนพฤศจิกายนและธันวาคม 2564 พบประชาชนมีความเชื่อมั่นต่อวัคซีนมากขึ้น จากร้อยละ 53.8 เป็นร้อยละ 67.36 ประชาชนเข้าถึงช่องทางการรับวัคซีนที่มากขึ้น จากร้อยละ 61.61 เป็นร้อยละ 72.31 และประชาชนรู้สึกชะล่าใจลดลง จากร้อยละ 80.89 เหลือเพียงร้อยละ 59.41ซึ่งความชะล่าใจที่สามารถลดลงในเวลาเพียง 1 เดือน เนื่องจากเครือข่ายสาธารณสุขและประชาชนทุกคนต้องช่วยกันให้ข้อเท็จจริงแบบเคาะประตูบ้าน และคณะกรรมการโรคติดต่อจังหวัด ขับเคลื่อนเพิ่มจุดวัคซีนให้กว้างขวางขึ้น ทำงานเชิงรุกเดินเข้าชุมชนเพื่อฉีดวัคซีน อำนวยความสะดวกในกลุ่มเสี่ยงเป็นพิเศษและเรื่องการนัดหมาย รวมถึงการเดินหน้ากำหนดแผนงานเชิงรุกอำนวยความสะดวกทั้งผู้สูงอายุ ผู้ป่วยติดบ้านติดเตียง พระภิกษุ ชุมชนที่เข้าถึงยาก เพื่อสื่อสารและขยายการฉีดวัคซีนให้เต็มที่ จากการศึกษาเพิ่มเติมในกลุ่มผู้ที่ปฏิเสธการรับวัคซีนในขณะนี้พบว่า ประชาชนจำนวนหนึ่งที่มีความลังเลเนื่องจากอาจรับข้อมูลข่าวสารที่แตกต่างกันจำนวนมาก พบว่ากลับมาอยากฉีดวัคซีนมากขึ้นด้วยแรงจูงใจที่เกิดจากครอบครัวซึ่งมีผลอย่างมาก ดังนั้น หากมีสมาชิกในครอบครัว โดยเฉพาะกลุ่มเสี่ยงต่างๆ ทุกคนต้องช่วยกันสร้างแรงจูงใจให้กำลังใจเป็น เมื่อมีข้อมูลถูกต้องก็ชื่นชม แต่หากไม่ใช่ข้อมูลที่ถูกต้อง ก็ต้องอธิบายเพื่อให้จนความลังเลนั้นหายไปเพื่อความปลอดภัยของทุกคนในครอบครัวและชุมชน กลไกดังกล่าวทำให้ผู้ลังเลฉีดวัคซีนจำนวนกว่า 2,506 คน กลับมายอมรับการฉีดวัคซีนด้วยความเต็มใจถึงร้อยละ 76.6 และสามารถครบทั้งร้อยเปอร์เซ็นต์อย่างแน่นอนในอนาคต ขอตระหนัก แต่ไม่ตระหนก เปลี่ยนความกังวลใจเป็นพลัง ด้วยการมีสติในการรับรู้ข่าวสาร หมั่นทบทวนข้อมูลข่าวสารเกี่ยวกับวัคซีนอย่างถี่ถ้วนจากแหล่งข้อมูลน่าเชื่อถือ เปิดใจพร้อมรับฟังคนรอบข้าง จะช่วยลดความกลัวและความวิตกกังวลจากสถานการณ์ต่างๆ ได้เป็นอย่างดี